《用元韵答汪广文》
宋代·王炎

十丈花开玉井峰，藤萝亦附灌木丛。
可怜浮食不根着，南北羁木如燕鸿。
倦飞欲返返未得，梦魂时绕三径松。
故人相见发孤笑，执热一濯清穆风。
小倾家酿歌骊驹，有怀未吐行匆匆。
山寒不开北枝梅，地远谁树南荆枫。
欲谈此意无为领，拨灰消尽麒麟红。
未免随俗且折腰，薄以今古浇其胸。
六经之泽溉万世，譬如畦稻宵露蒙。
陈言有味可涵泳，环堵差胜朝市中。
退之一赋吾未许，二禽雅意岂愿笼。
乘轩执圭何有哉。日光熠熠尘飞空。
由来贤达多下位，高原不解生芙蓉。
龙鱼仙伯妙此理，垂云小憇来儒宫。
洞庭湘山入诗句，借与光彩胜赮虹。
百闻不及一见面，独对霜月搔飞蓬。
清光何事亦多阙，试为问之修月翁。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。